HMS Ark Royal
Store norske leksikon,Samfunn,Forsvar og sikkerhet,Våpen og militært materiell,Marinefartøy,Hangarskip
HMS Ark Royal var et britisk hangarskip som ble brukt under andre verdenskrig. Skipet ble kjent for sin rolle i det tyske propagandaapparatet som erklærte det senket flere ganger, og sin rolle i jakten på det tyske slagskipet Bismarck. HMS Ark Royal var det mest moderne hangarskipet i den britiske marinen ved utbruddet av krigen.
Historie HMS Ark Royal ble sjøsatt 13. april 1937, og ble tatt i bruk fra slutten av 1938. Skipet støttet den allierte ekspedisjonsstyrken under kampene om Norge i 1940. Det deltok i jakten på det tyske slagskipet Bismarck i mai 1941, hvor Swordfish torpedofly fra HMS Ark Royal lyktes i å ødelegge roret til Bismarck og stoppe det fra å komme seg unna den britiske flåtestyrken. HMS Ark Royal ble 13. november samme år torpedert av den tyske undervannsbåten U-81 og sank neste dag ved Gibraltar. Spesifikasjoner HMS Ark Royal var utstyrt med dampturbiner med en ytelse på 102 000 akselhestekrefter. Skipet hadde som bygget kapasitet for 60 fly, i 1941 hadde skipet 54 fly.  Deplasement: 27 200 tonn; 22 000 tonn standard deplasement Lengde: 243,84 meter Toppfart: 31 knop Rekkevidde: 9733 nautiske mil ved 10 knop Mannskap: 1580 Les mer i Store norske leksikon andre verdenskrig hangarskip Storbritannias forsvar